**Bitna obavijest za kandidate**

S ciljem poboljšanja i skraćivanja trajanja procedure javnog natječaja, a na prijedlog Povjerenstva za državnu službu Županije Zapadnohercegovačke, Vlada Županije Zapadnohercegovačke je donijela Uredbu o izmjenama i dopunama Uredbe o uvjetima, načinu i programu za polaganje ispita općeg znanja i stručnog ispita za kandidate za državnu službu u Županiji Zapadnohercegovačkoj („Narodne novine Županije Zapadnohercegovačke“, broj: 24/17)

Ovakva izmjena i dopuna Uredbe skraćuje vrijeme podnošenja prijava kandidata na javni natječaj, te smanjuje troškove provođenja natječajne procedure uz postizanje veće ekonomičnosti i efikasnosti u postupku provedbe javnog natječaja.

Posebnim odredbama predmetne uredbe utvrđuju se uvjeti za dostavljanje dokaza o ispunjavanju posebnih i općih uvjeta koji su traženi natječajnom procedurom, pobliže se uređuju radnje koje se odnose na rad Povjerenstva za izbor te na postupak obavještavanja kandidata o postignutim rezultatima stručnog ispita. U nastavku teksta ukazujemo na redoslijed radnji koje kandidati trebaju uzeti u obzir prilikom prijave na javni natječaj kako slijedi :

**1. *Prijava na javni natječaj za kandidate koji imaju položen ispit općeg znanja (koji su izuzeti od polaganja ispita općeg znanja) -„Prijava bez dokumentacije"***

Kandidati s položenim ispitom općeg znanja (koji su izuzeti od polaganja ispita općeg znanja) u obavezi su dostaviti prijavu na javni natječaj u [formi obrasca](http://www.vladazzh.com/Dokumenti/ZPP/obrazac-za-drz-sluz.docx) koji je utvrdilo Povjerenstvo za državnu službu i koji čini sastavni dio predmetne Uredbe. Ostalu dokumentaciju, o ispunjavanju *posebnih uvjeta javnog natječaja*, kandidati su dužni dostaviti u roku od pet dana, *nakon usmenog obavještavanja o rezultatima stručnog ispita,* i to samo u slučaju da su na stručnom ispitu ostvarili najmanje 70% od ukupnog broja bodova. Samo oni kandidati koji dostave tražene dokaze i za koje se utvrdi da ispunjavaju posebne uvjete čine Listu uspješnih kandidata prema redoslijedu, počevši od najvećeg prema najmanjem broju ostvarenih bodova. Listu uspješnih kandidata s preslikom prijavnog obrasca za kandidate s Liste, Povjerenstvo za državnu službu dostavlja rukovoditelju tijela na čiji zahtjev je proveden javni natječaj. Izabrani kandidat s liste uspješnih kandidata dužan je Povjerenstvu dostaviti dokaze o ispunjavanju općih uvjeta javnog natječaja, u roku od sedam dana od dana prijema obavijesti o izboru. U slučaju da ne dostavi tražene dokaze ili se utvrdi da ne ispunjava opće uvjete za postavljenje, Povjerenstvo posebnim rješenjem briše s Liste uspješnih kandidata i o brisanju kandidata s liste uspješnih, u roku od pet dana obavještava rukovoditelja tijela državne službe.

***2. Prijava na javni natječaj za kandidate koji nemaju položen ispit općeg znanja (koji nisu izuzeti od polaganja ispita općeg znanja)***

Kandidati koji nisu izuzeti od polaganja ispita općeg znanja dužni su uz prijavu na javni natječaj u [formi obrasca](http://www.vladazzh.com/Dokumenti/ZPP/obrazac-za-drz-sluz.docx) koji je utvrdilo Povjerenstvo za državnu službu dostaviti i dokaz o radnom stažu u skladu s [Obrascem uvjerenja](http://www.vladazzh.com/Dokumenti/ZPP/potvrda-uvjerenje.docx) koji čini sastavni dio Uredbe. Ostalu dokumentaciju, o ispunjavanju *posebnih i općih uvjeta javnog natječaja*, kandidati su dužni dostaviti kako je navedeno u prethodnoj točci ove obavijesti.

***3. Prijava na javni natječaj za kandidate koji obavljaju poslove namještenika u tijelima državne službe***

Kandidati koji obavljaju poslove namještenika u tijelima državne službe i koji su stekli visoku stručnu spremu, uz propisanu ***prijavu na javni natječaj*** u [formi obrasca](http://www.vladazzh.com/Dokumenti/ZPP/obrazac-za-drz-sluz.docx)koji je utvrdilo Povjerenstvo za državnu službu i ***diplomu o završenoj visokoj stručnoj spremi*** dužni su dostaviti **dokaz da su uposleni u tijelu državne službe kao namještenici**, **dokaz o pet godina radnog iskustva** u tijelima državne službe, nakon položenog stručnog ispita za namještenika i **dokaz o položenom stručnom ispitu** za namještenike. Ostalu dokumentaciju, o ispunjavanju *posebnih uvjeta javnog natječaja*, kandidati su dužni dostaviti kako je navedeno u točki broj 1. ove obavijesti.